***Forslag til pressemelding***

*Tilpass pressemeldingen og nevn gjerne hva deres lokallag tilbyr denne dagen, om det er spikking eller andre aktiviteter for barn/ungdom/voksne, salg av husflidsprodukter, åpne lokaler/verksted eller annet. Send ferdig pressemelding på e-post til din lokalavis og legg ved minst ett illustrasjonsbilde. Bruk gjerne bilder fra deres lokallag og/eller personen som uttaler seg i pressemeldingen, eller velg fra bildeutvalget til sosiale medier som kan lastes ned på husflid.no/profilering. Det er fint å følge opp med en telefon etter et par dager dersom du ikke hører noe. Inviter gjerne redaksjonen på besøk til arrangementet!*

**Lær å spikke på Husflidsdagen**

**Lørdag 4. mai markeres Husflidsdagen på [stedsnavn], åpent for alle som er nysgjerrige på husflid og håndverk. Tema i år er grønn sløyd – spikking i ferskt virke.**

– Gi barna en kniv, før i-paden tar dem, sier Eivind Falk, leder ved Norsk Håndverksinstitutt i et intervju med [NRK Radio](https://radio.nrk.no/serie/studio-2-p2/sesong/202401/MKAK03000224) tidligere i år. På Husflidsdagen, som arrangeres av [Navn] Husflidslag, kan du være med på spikking og andre aktiviteter, og prøve selv.

Tenk på alt du omgir deg med som er basert på håndverk; husene våre, klærne våre og maten vi spiser. Hvor mye av det kan du lage selv?

– Husflid og håndverk er en viktig del av historien vår, men også framtiden. Kunnskap om materialer og verktøy er viktig for å kunne lage ting selv, ta vare på det vi har og reparere det som er ødelagt, sier Magnhild Runde, prosjektleder for Norges Husflidslags satsning Holdbart.

I dag er ikke alle så heldige å vokse opp med å bruke nål og tråd, spikkekniv og sag. Nærmere to tredeler av skolene i Norge har ikke økonomi til å tilby tilfredsstillende sløydundervisning, ifølge en undersøkelse utført av [Norgesbarometeret for Norske Trevarer på tampen av 2023](https://kommunikasjon.ntb.no/pressemelding/18048441/ny-undersokelse-norske-elever-og-laerere-etterlyser-mer-sloyd-i-skolen?publisherId=17848736&lang=no). Samtidig svarer 90 prosent av skolene at de tror elevene hadde satt pris på mer sløyd.

Norges Husflidslag jobber for å ta vare på tradisjonshåndverk og husflid, og lære det videre. På Husflidsdagen i år er det spesielt fokus på grønn sløyd – spikking i ferskt virke.

– Med materialer rett fra naturen og en spikkekniv, kan du lage mange fine og nyttige ting.

Vi ønsker at alle skal få oppleve mestringsfølelsen ved å lage noe selv! Sier [Navn, leder/initiativtaker ved Navn husflidslag].

Husflidsdagen er åpen for alle, uansett ferdighetsnivå. Møt opp på [sted] klokken [tidspunkt] lørdag 4. mai og vær med på morsomme spikkeaktiviteter [eller andre aktiviteter lokallaget tilbyr denne dagen] med [Navn] Husflidslag.